《吊江君虎溪》
清代·李龄寿

风狂百岁中，起灭浮云变。往事足悲感，恻恻坠欢恋。

茧园花乱足，对语梁间燕。青盖卧空阶，苔迹不可践。

流落故人手，犹剩一枝楝。楝花风起时，杯酒冷难咽。

诗人屑卑官，敲扑尘埃贱。所慨卧治难，雨雪先集霰。

魔女力欲降，浪蝶挟之战。水魅笑开口，土神惊视面。

日月大圆镜，百怪烛若电。真灵位业图，神仙固未谴。

当其杌𣕕时，思之有余颤。值此楝花开，目瞑竟若倦。

人去楝犹花，忽忽六度见。丁令久已归，梅尉未成传。

窈窕美人心，清诗百洗炼。生自祷泰山，殁或祀小县。

荔丹蕉黄辞，侑此寒泉荐。

作者简介：清江苏吴江人，字君锡，号辛垞。诸生。有《匏斋遗集》。